**Ag tabhairt comhairle: Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Dúshlánach  |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – cairde agus an teaghlach |
| Stór focal | Cairde agus an teaghlach |

|  |
| --- |
| Straitéisí Múinteoireachta Molta |

Tá na ceachtanna seo bunaithe ar na réaltchomharthaí agus ar chluiche darb ainm ‘Ag tabhairt comhairle’.

Tá na ceachtanna oiriúnach do rang a bhfuil caighdeán ard Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin. Moltar an ghníomhaíocht seo a dhéanamh leis **An Modh Ordaitheach** agus **An tAinm Briathartha** i **Fócas ar Theanga.**

** Réaltchomharthaí 1**

* Léigh na treoracha leis na daltaí agus iarr orthu an ceacht a dhéanamh.
* Ceartaigh an ghníomhaíocht leo ansin.
* Déan cleachtadh ar an bhfoghraíocht ag an bpointe seo, go háirithe an ‘M’ leathan agus caol. Féach na freagraí.

** Réaltchomharthaí 2**

* Léigh na treoracha leis na daltaí agus iarr orthu an ceacht a dhéanamh.
* Ceartaigh an ghníomhaíocht leo ansin.
* Déan cleachtadh ar fhoghraíocht na míonna ag an bpointe seo. Féach na freagraí.

** Réaltchomharthaí 3**

* Léigh na treoracha ar an mbileog ar fad agus iarr ar gach beirt an obair a dhéanamh le chéile.
* Thiocfadh leat siúl siar a chaitheamh ar an tuiseal ginideach uatha ag an bpointe seo.
* Féach na freagraí.

** Réaltchomharthaí 4**

* Téigh siar ar na slite cearta chun dáta a scríobh agus a rá.
* Bí cinnte go gcuireann tú béim ar an séimhiú a chuirtear ar ‘mí’ de bharr an réamhfhocail shimplí ***de***.
* Tabhair deis do na foghlaimeoirí na ceisteanna ag bun an tsleamhnáin a chur ar a chéile.
* Bí ag siúl timpeall an ranga le bheith cinnte go n-éiríonn leis na daltaí a mbreithlá a rá i gceart.

**Léamh 1 agus 2**

* Cuir gach beirt ina suí le chéile agus tabhair cóip den sleamhnán **Léamh 1** do dhuine amháin agus **Léamh 2** don duine eile. Abair leo gach réaltchomhartha a léamh amach le chéile ceann ar cheann. Caithfidh siad bheith cúramach mar tá difríocht bheag amháin idir gach réaltchomhartha agus caithfidh siad an difríocht sin a bhreacadh síos.
* Nuair atá sé sin déanta ag na daltaí, iarr ar gach beirt difríochtaí éagsúla a sholáthar.
* Pléigh aon deacracht a bhí acu.

**Moladh eile**

* Is féidir an chéad sleamhnán **Léamh 1** a chur ar an tréshoilseán agus iarraidh ar gach beirt é a léamh amach le chéile, ag míniú dóibh gur cleachtadh ar an gcuimhne é seo, agus go gcaithfidh siad cuimhne a dhéanamh ar a bhfuil ar an sleamhnán.
* Ansin, nuair atá an sleamhnán sin léite ag gach beirt is féidir leat an chéad cheann eile a chur in airde, **Léamh 2**.
* Caithfidh gach beirt liosta de na difríochtaí idir an dá shleamhán a bhreacadh síos.

 **Cluiche 1 / 2 / 3**

* Bíodh na cártaí ar **Cluiche 1** agus **2** gearrtha agat agus curtha i gclúdach litreach. Ba cheart go mbeadh clúdach litreach agat do gach grúpa de thriúr nó de cheathrar.
* Bíodh an sleamhnán **Cluiche 3** ar an tréshoilseán agat. Bí cinnte go dtuigeann an rang na habairtí ar fad ar an sleamhán agus go dtuigeann siad go gcaithfidh siad na struchtúir úd a úsáid le linn an chluiche.
* Roinn an rang i ngrúpaí de thriúr nó de cheathrar agus tabhair clúdach litreach do gach grúpa.
* Mínigh do na daltaí go bhfuil fadhbanna sa chlúdach litreach agus go mbeidh gach duine ag iarraidh comhairle ar na fadhbanna áirithe ó na daoine eile sa ghrúpa.
* Rachaidh an cluiche ar aghaidh mar seo: Roghnóidh duine 1 cárta ón gclúdach litreach agus léifidh sé an fhadhb amach. Beidh ar na daoine eile sa ghrúpa comhairle a thabhairt maidir leis an bhfadhb sin. Tabharfaidh an duine leis an bhfadhb an cárta don duine sa ghrúpa a thugann an chomhairle is fearr dó. Is é an duine leis an méid is mó cártaí ag deireadh an chluiche an buaiteoir.
* Bí ag siúl timpeall an ranga le linn an chluiche le cuidiú leo.

|  |
| --- |
| Freagraí  |

**Réaltchomharthaí 1**

|  |
| --- |
| An Reithe 4 |
| An Tarbh 5 |
| An Cúpla 8 |
| An Portán 2 |
| An Leon 12 |
| An Mhaighdean 11 |
| An Mheá 3 |
| An Scairp 10 |
| An Saighdeoir 1 |
| An Gabhar 6 |
| Iompróir an Uisce 9 |
| Na hÉisc 7 |

**Réaltchomharthaí 2**

|  |
| --- |
| 21 Aibreán – 21 Bealtaine (5) |
| 24 Meán Fómhair – 23 Deireadh Fómhair (3) |
| 22 Nollaig – 20 Eanáir (6) |
| 21 Márta – 20 Aibreán (4) |
| 23 Iúil – 22 Lúnasa (12) |
| 20 Feabhra – 20 Márta (7) |
| 23 Samhain – 21 Nollaig (1) |
| 22 Bealtaine - 21 Meitheamh (8) |
| 23 Lúnasa – 23 Meán Fómhair (11) |
| 21 Eanáir – 19 Feabhra (9) |
| 24 Deireadh Fómhair – Samhain (10) |
| 22 Meitheamh – 22 Iúil (2) |

**Réaltchomharthaí 3**

Tá na míonna ar fad sa tuiseal ginideach tar éis an fhocail ‘mí’. Tarlaíonn sé nach bhfuil aon athrú ar chuid de na míonna sa tuiseal ginideach ach seo thíos na cinn a athraíonn:

Mí an Mhárta nó Mí na Márta (ag brath ar an gcanúint)

Mí (an) Aibreá**i**n

Mí an M**h**eith**i**mh

Mí M**h**eán Fómhair

Mí D**h**eireadh Fómhair

Mí **na Samhna**

Mí **na Nollag**